Severo Ochoa

Gallardoniáu en 1959 col Premiu Nobel en Fisioloxía o Medicina, consiguió la nacionalidá d'Estaos Xuníos en 1956. 

 Biografía 
Estudió'l bachiller nel Institutu malagueñu de Gaona. En 1922 entamó los sos estudios de Medicina na Facultá de Medicina de Madrid. Ellí foi compañeru del futuru Xeneral de la Compañía de Xesús, Pedro Arrupe. Nel segundu año de carrera conoció al profesor de Fisioloxía Juan Negrín, trabayó con él nel llaboratoriu de Fisioloxía de la Residencia de Estudiantes y centróse nel metabolismo enerxéticu, con especial enfotu nes molécules fosforilaes. Durante la so época nel llaboratoriu de la Residencia d'Estudiantes, Ochoa punxo a puntu un métodu pa la determinación de la creatinina.

 Formación europea 
Una vegada finaos los estudios, trabayó en dellos llaboratorios d'Europa (Berlín, Londres, Oxford). Nesta dómina trabayó sobro la química de la contraición muscular, sobro la so primera enzima, la glioxalasa, sobro la glicolisis, y sobro la vitamina B1. Dempués de pasar el branu n'Inglaterra, nel llaboratoriu de Patton, asoleyó el so primer trabayu n'inglés, en 1929, na prestixosa revista Journal of Biological Chemistry. Nesi mesmu añu, doctoróse.

Nel añu 1931 casóse con Carmen García Cobián, y el mesmu añu nómenlu profesor ayudante de Negrín, el so principal sofitu énte la Xunta d'Ampliación d'Estudios pa que completare la so formación nel Reinu Xuníu y Alemaña.

 Investigación 
La so investigación foi polifacética, fizo numberoses ya importantes contribuiciones en desemeyaes estayes de la Bioquímica y la bioloxía molecular. L'aportación científica de Severo Ochoa fízose a tres niveles.

 En primer llugar per aciu de trabayos d'enzimoloxía metabólica col descubrimientu de dos enzimes, la citrato-sintetasa y la piruvato-deshidrogenasa, que permitieron concluyir el conocimientu efeutivo del ciclu de Krebs, y que representa un procesu biolóxicu fundamental nel metabolismu de los seres vivos.
Estudió tamién la fotosíntesis y el metabolismu de los ácidos grasos.

 En segundu llugar Severo Ochoa fai una riestra de trabayos qu'empobinen a la síntesis del ácidu ribonucleicu, ARN, tres del descubrimientu de la enzima polinucleótido-fosforilasa. Esti afayaientu sirvió-y, xunto al so discípulu Arthur Kornberg, el premiu Nobel de Medicina de 1959. 

 En tercer llugar l'aportación científica de Severo Ochoa materialízase nuna riestra de trabayos nos que se desendolquen les idees y los descubrimientos anteriores y que se rellacionen col desciframientu del códigu xenéticu, la biosíntesis intracelular de les proteínes y los aspeutos fundamentales de la bioloxía de los virus.

Nuna ocasión, Ochoa dixo una fras que ye afamada: "L'amor ye la fundición de física y química"

 Referencies 

 Enllaces esternos 
 Páxina oficial de Premiu Nobel 
 Noticies na prensa asturiana sobro Severo Ochoa  

Categoría:Premiu Nobel de Fisioloxía o Medicina
Categoría:Científicos y científiques d'Asturies
Categoría:Persones de Valdés
Categoría:Premiu Nobel d'España
Categoría:Medaya d'oru d'Asturies
Categoría:Miembros de la Royal Society